《次韵王深道寄题其弟敏道菊山》
宋代·高斯得

黄花有鉴能品人，俗士往往遭眼白。
独怜寂寞陶长官，到死同盟不相释。
至今采采东篱诗，千载晶光犹陆离。
犹人妙质久无记，羞对纷纷女曹儿。
子今风尘走异县，故山举头不可见。
奈何友此隐逸花，三嗅幽香意中恋。
我闻瀛壖足隑州，梦生八翼飞秋秋。
不须苦觅菊山句，晚节相期拂衣去。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。